Το **Γκόλντεν Ριτρίβερ** *(αγγλ. Golden Retriever)*, (μτφρ. Χρυσός Ανακτών) είναι ράτσα σκύλου μεσαίου προς μεγάλου μεγέθους με καταγωγή από τη Σκωτία. Αρχικά ανατράφηκε ως ιχνηλάτης μικρών θηραμάτων όπως πουλιά.  Η εξωτερική του ομορφιά σε συνδυασμό με τον αξιοσημείωτο χαρακτήρα του, το κάνει ίσως και την καλύτερη ράτσα σκύλου σήμερα.

Εξωτερική εμφάνιση
------------------

Τα Γκόλντεν Ριτρίβερ είναι σκυλιά μεσαίου προς μεγάλου μεγέθους. Συγκεκριμένα, το ύψος ενός αρσενικού Γκόλντεν Ριτρίβερ κυμαίνεται από 58 έως 61 εκατοστά, ενώ το αντίστοιχο του θηλυκού από 55 έως 57 εκατοστά. Όσον αφορά το βάρος, ένα αρσενικό Γκόλντεν Ριτρίβερ συνήθως ζυγίζει από 30 έως 34 κιλά ενώ ένα θηλυκό από 25 έως 32 κιλά.
Το τρίχωμα του Γκόλντεν Ριτρίβερ είναι ίσιο ή ελαφρώς κυματιστό. Ο χρωματισμός που συναντάται πιο συχνά είναι οι αποχρώσεις του χρυσαφί, του κρεμ και πιο σπάνια το ανοιχτό καφέ.

Χαρακτήρας
----------

Η ιδιοσυγκρασία του Γκόλντεν Ριτρίβερ είναι χαρακτηριστικό γνώρισμα της ράτσας και περιγράφεται ως "ευγενική, φιλική και με αυτοπεποίθηση". Είναι πολύ καλό οικογενειακό κατοικίδιο και τα πηγαίνει καλά με τα παιδιά. Συμπεριφέρεται εξίσου καλά και στους ξένους εκτός από τα γνωστά του πρόσωπα. Το γεγονός αυτό δεν το κάνει καλό σκύλο φύλακα. Το τυπικό Γκόλντεν Ριτρίβερ είναι σκύλος υψηλής νοημοσύνης, ευγενικό, πράο και πάντα πρόθυμο να ευχαριστήσει τους γύρω του. Από τα σκυλιά που δεν δαγκώνουν ποτέ, με υπομονή και κατανόηση για τα παιδιά και τους γύρω του, πράγμα που το κάνει μάλλον μέτριο φύλακα, αλλά αξιολάτρευτο.

Κουτάβι Γκόλντεν Ριτρίβερ

Τα *Γκόλντεν Ριτρίβερ* ποικίλουν στο χρώμα
Το Γκόλντεν Ριτρίβερ είναι επίσης γνωστό για την υψηλή νοημοσύνη του. Κατέχει την τέταρτη θέση στο βιβλίο *The Intelligence of Dogs* του Stanley Coren, πίσω από το Μπόρντερ Κόλι, το Πουντλ και τον Γερμανικό Ποιμενικό, καθώς εκπαιδεύεται εύκολα και είναι υπάκουο. Μπορεί να χρησιμοποιηθεί ως κυνηγόσκυλο, οδηγός, στην αναζήτηση συντριμμιών και στην ανίχνευση ναρκωτικών ουσιών, εξαιτίας της κοινωνικότητας, της ηρεμίας και της θέλησης για μάθηση που το χαρακτηρίζει.

Υγεία
-----

Ο μέσος όρος ζωής για ένα Γκόλντεν Ριτρίβερ είναι 11 με 12 χρόνια.

Τα Γκόλντεν Ριτρίβερ είναι ευαίσθητα σε συγκεκριμένες ασθένειες. Γι' αυτό συνιστάται να επισκέπτονται το κτηνίατρο μία φορά το χρόνο για εξετάσεις ρουτίνας. Είναι γνωστό ότι παρουσιάζουν γενετικές ανωμαλίες και άλλες ασθένειες. Η δυσπλασία των ισχίων είναι κοινή στη ράτσα. Για το λόγο αυτό, κατά την αγορά ενός κουταβιού συνιστάται να είναι γνωστό το γενεολογικό του δέντρο και να εξεταστεί το κουτάβι από το OFA ή από το PennHIP για τη νόσο του ισχίου. Ακόμη, η παχυσαρκία είναι κοινή, καθώς τα Γκόλντεν Ριτρίβερ λατρεύουν να τρώνε. Τα κουτάβια θα πρέπει να τρώνε περίπου 3 κύπελλα φαγητό την ημέρα και οι ενήλικες 3-5 κύπελλα. Η ποσότητα αυτή μεταβάλλεται από το είδος του φαγητού και από το πόσο ενεργητικός είναι ο σκύλος.

### Καλλωπισμός

Τα Γκόλντεν Ριτρίβερ χρειάζονται τακτικό καλλωπισμό και περιστασιακό μπάνιο. Συνίσταται να χτενίζονται μία φορά την εβδομάδα και κάθε μέρα σε περιόδους μεγάλης αποβολής τριχώματος και να κάνουν μπάνιο κάθε δύο μήνες. Ρίχνουν κάπως το τρίχωμα τους κατά τη διάρκεια της χρονιάς αλλά είναι γνωστό ότι ρίχνουν μεγάλες ποσότητες δύο φορές το χρόνο. Επίσης, τα αυτιά τους χρειάζονται τακτικό καθαρισμό αλλιώς μπορεί να προκληθούν λοιμώξεις σε αυτά. Αν και η ρίψη τριχώματος είναι αναπόφευκτη με τα Γκόλντεν Ριτρίβερ, ο συχνός καλλωπισμός μειώνει την ποσότητα που αποβάλλουν. Η σοβαρή ρίψη τριχώματος που έχει ως αποτέλεσμα τη δημιουργία φαλακρών μπαλωμάτων μπορεί να είναι ενδεικτική άγχους ή ασθένειας του σκύλου.

Παραπομπές
----------

1. ↑  Golden Retrievers: History. K9web.com. Retrieved on November 30, 2007.
2. ↑
3. ↑  AKC Golden Retriever standard. American Kennel Club. Retrieved on February 4, 2007.
4. ↑  Dogs In Canada Annual Magazine (2010 issue)
5. ↑  Golden Retriever Extended Breed Standard: Origin of the Breed. Αρχειοθετήθηκε 2009-09-24 στο Wayback Machine. ANKC.org.au Retrieved on December 16, 2007.
6. ↑  Canada's Guide to Dogs: Golden Retriever. Canadasguidetodogs.com Retrieved on December 17, 2007.
7. ↑  «Γκόλντεν Ριτρίβερ - ράτσες-σκύλων».
8. ↑  The Versatile Golden Retriever. Αρχειοθετήθηκε 2009-04-15 στο Wayback Machine. Buzzle.com. Retrieved on February 4, 2007.
9. ↑  «2004 Purebred Dog Health Survey for Golden Retrievers» (PDF). Kennel Club/British Small Animal Veterinary Association. Αρχειοθετήθηκε από το πρωτότυπο (PDF) στις 24 Απριλίου 2009. Ανακτήθηκε στις 4 Αυγούστου 2010.
10. ↑  Golden Retrievers/by Brekka Hervey Larrew
11. ↑  Dogs In Canada Magazine (2010 issue)

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Γκόλντεν Ριτρίβερ** |



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Golden Retriever  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |